Tror jentefostre blir valgt bort
Funnene i studien, som er utført ved Rikshospitalet, er oppsiktvekkende: Før ultralyd ble tilgjengelig ble det født 108 jenter per 100 fødte gutter hos indisk-norske mødre. Etter ultralydens inntog i 1987 - hvor det ble mulig å fastslå fosterets kjønn - har tallene falt dramatisk til 65 fødte jenter per 100 fødte gutter. Det var under forskernes undersøkelser av det tredje og fjerde barnet som de indisk-norske kvinnene fødte, at de dramatiske forskjellene kom til syne. - Vår undersøkelse kan tyde på at det foretas kjønnsselektiv abort blant enkelte foreldre med indisk opprinnelse, sier Are Hugo Pripp, forsker ved Rikshospitalet. I studiens kartleggingsperiode ble det født 622 indisk-norske barn som nummer tre og fire i søskenflokken. I dette kullet «savner» man nå 100 pikebarn. Jenter som etter all sannsynlighet er valgt bort - og erstattet med gutter. - Det er oppsiktsvekkende tall. Skjevheten som er registrert, er ikke lett å forklare ut i fra ren biologi. En ting er at man har preferanser for gutt. Noe annet er det om man gjør noe med dette, sier Are Hugo Pripp. Tett på nett: Ekspert svarer klokken 15Den norske undersøkelsen viser at det kom en markant endring etter 1987. - Før ultralyd ble tilgjengelig i Norge, viser den norske undersøkelsen at det var likt mellom kjønnene. Fra 1987 viser våre undersøkelser en markant forskjell. De som hadde jenter fra før, fikk gutter i tredje svangerskap, nesten alltid, sier Babill Stray-Pedersen, som ledet den norske forskningen.Den norske undersøkelsen ble første gangen publisert i et engelskspråklig medisinisk tidsskrift i august 2010. Mens helsedepartementet ikke kjente til forskningen, har Europarådet brukt blant annet den norske undersøkelsen til å fatte en resolusjon mot kjønnsselektiv abort i Europa. Kjønn på barnet kan fastslås gjennom ultralyd når svangerskapet er i sin 16-20 uke. De nyeste ultralydmaskinene kan gi svaret allerede i uke 12, men jo tidligere undersøkelse, jo mer usikkert resultat. - De fleste som ønsker å vite kjønn får vite det, så sant det lar seg påvise, sier Wenche Johnsen, radiograf ved svangerskapsavdelingen på Ullevål sykehus. Praksisen var annerledes for noen år siden. - Tidligere oppga vi ikke kjønn her ved Ullevål sykehus. Bakgrunnen var negative reaksjoner hos en del med innvandrerbakgrunn, forteller Johnsen. Abort er et privat valg, men kan kun utføres frem til tolvte uke av svangerskapet. Kjønnsselektiv abort er ulovlig i Norge, så sant det ikke foreligger medisiniske årsaker. Enkelte Indisk-norske kvinner drar derfor ut av landet for å få utført abort, mener forskerne. - Norge tillater ikke kjønnsselektering, mange drar derfor til Spania, England eller India for å få utført abort, sier Stray-Pedersen. I Spania kan du få utført abort helt frem til 28. svangerskapsuke. I England frem til 22. uke. I India kan fullbårne barn aborteres, selv om det er forbudt.
En norsk studie avslører at indisk-norske kvinner føder unormalt mange guttebarn. Forskerne tror jentefostre blir bevisst valgt bort.